Йохан Волфганг Гьоте
Гощавка

Превод от немски: Теодора Стайкова, —

chitanka.info

Много гости чакам днес,

мили и желани,

и приготвил съм за тях

гозби най-отбрани.

Каних ги, приеха те,

а сега се бавят…

        Хенсхен, бягай, виж дали

        вече се задават!

Чакам хубави моми,

още без преструвка,

непознали от момци

ласка и целувка.

Каних ги, приеха те,

а сега се бавят…

        Хенсхен, бягай, виж дали

        вече се задават!

Ще се съберат у мен

и съпруги също,

влюбени във своя мъж

кисел и намръщен.

Каних ги, приеха те,

а сега се бавят…

        Хенсхен, бягай, виж дали

        вече се задават!

Каних млади господа,

видни и богати,

но със скромния си нрав

на града познати.

Най-усърдно каних тях,

но и те се бавят…

        Хенсхен, бягай, виж дали

        вече се задават!

Уважавани мъже

чакам тук, които

нийде чуждите жени

не заглеждат скрито.

Те приеха със поклон,

а сега се бавят…

        Хенсхен, бягай, виж дали

        вече се задават!…

Чакам и поети днес

много интересни:

слушат винаги с възторг

само чужди песни.

Обещаха всички, но

ето че се бавят…

        Хенсхен, бягай, виж дали

        вече се задават!

Ах, напразно чакам — знам!

Обед вече мина —

печеното прегоря,

супата изстина.

В избора си май че аз

прекалих тогава…

        Хенсхен, смешно е, нали —

        много се надявах!

Тичай бързо! Покани

други за обяда!

Кой какъвто е, такъв

нека заповяда!

Нека дойдат те у мен,

без да се стесняват!

        Хенсхен, бягай, отвори!

        Вече се задават.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.